(Παρατηρήσεις από παρέα 4 ενηλίκων και 4 παιδιών για διαμονή 2 εβδομάδων τον Αύγουστο του 2022)
# Διατίθεται ιδιωτικό άνετο πάρκινγκ 3 αυτοκινήτων σε περιοχή με δυσκολία στο πάρκάρισμα (αν και μέχρι να καταλάβουν οι συγχωριανοί ότι έχει το σπίτι ενοικιαστές και να μην παρκάρουν εκεί, χρειάστηκε μια-δύο μέρες)
# Το σπίτι βρίσκεται 40 λεπτά από το λιμάνι του Γαυρίου (όπου φτάνει το πλοίο από τη Ραφήνα) και το πολύ 10 λεπτά με το αυτοκίνητο από την χώρα ( γι’ αυτό μπορείτε κάθε απόγευμα να κάνετε την βόλτα σας εκεί ).
# Είναι πάνω στον κύριο δρόμο που ενώνει το λιμάνι του Γαυρίου με τη Χώρα της Άνδρου ( δεν χάνετε χρόνο σε στενά) αλλά δεν υπάρχει πεζοδρόμιο και ίσως δυσκολευτείτε στον ύπνο το μεσημέρι και το βράδυ.
# Ακριβώς πίσω από το σπίτι περνάει το σημασμένο μονοπάτι "Μένητες Κυκλική" με το οποίο σε 20 λεπτά ευχάριστης πεζοπορίας θα φτάσετε στις πηγές των Μενήτων μέσα από μια καταπράσινη λαγκάδα.
# Δίπλα στο σπίτι λειτουργεί κάθε Κυριακή πρωί ο Ναός του Αγ. Νικολάου (σημαντικό για τους θρησκευόμενους)
# Το σπίτι έχει μεγάλους άνετους χώρους με προσεγμένη vintage διακόσμηση και φιλοξενεί με μεγάλη άνεση οκτώ άτομα (έξι στις κρεβατοκάμαρες και δύο στους άνετους καναπέδες του σαλονιού).
# Έχει τρείς κρεβατοκάμαρες (η μία έχει και εντοιχισμένη βιβλιοθήκη για τους βιβλιοφάγους) και τρία αντίστοιχα μπάνια για την κάθε μία !! (δυστυχώς δεν μπορέσαμε να κάνουμε μπάνιο με ζεστό νερό και στα τρία ταυτόχρονα, αλλά έπρεπε ένας-ένας γιατί δεν το αντέχει ο μικρός θερμοσίφωνας)
# Έχει μεγάλη βεράντα με μεταλλική πέργκολα και πολύ ωραία θέα στο βουνό και στο καμπαναριό της εκκλησίας.
# Οι δύο κρεβατοκάμαρες και η μεγάλη βεράντα είναι στον όροφο ( για άλλους είναι μειονέκτημα = σκάλες, για άλλους πλεονέκτημα = απομόνωση από το υπόλοιπο σπίτι)
# Με την άφιξή μας έπρεπε να αλλάξουμε κάποιες καμένες λάμπες (από το στόκ του ιδιοκτήτη), να λαδώσουμε και να βιδώσουμε μερικές πόρτες που έτριζαν δυνατά και να επιδιορθώσουμε το καζανάκι στο μπάνιο του ισογείου, μετά, όλα ήταν εντάξει.
# Τα περισσότερα παράθυρα είναι αλουμινίου (παλιά) με διπλά τζάμια (μπαίνουν και σε επικλινή θέση).
# Το ασύρματο ρούτερ δεν κατάφερε να λειτουργήσει καμία από τις ημέρες που είμασταν εκεί αν και δοκιμάσαμε διάφορες θέσεις όπως μας πρότεινε ο ιδιοκτήτης και η τηλεόραση έχανε συνέχεια τα χρώματά της (παρόλο που δεν την ανοίγαμε συχνά).
# Η επικοινωνία με τον ιδιοκτήτη (από μακριά) και την υπεύθυνη κοπέλα (που ήταν κοντά) ήταν άμεση, ευγενική και με διάθεση βοήθειας, αλλά δεν έλυνε πάντα τα προβλήματα.
# Υπάρχουν υπερ-αρκετές συσκευές στην κουζίνα (π.χ. τοστιέρα, φούρνος μικροκυμάτων, πολλά σερβίτσια κ.λ.π.) που έκαναν την δουλειά τους αλλά ήταν παλιές (κατσαρόλες, τηγάνια κ.λ.π.) και αρκετές δεν δούλευαν (π.χ. το πλυντήριο πιάτων και ο "αέρας" του φούρνου)
# Το πλυντήριο ρούχων είναι στο ισόγειο μπαλκονάκι έξω από την κουζίνα αλλά λειτουργεί κανονικά.
# Το μπακάλικο είναι στα 20 μέτρα, ο φούρνος (με μεγάλη ποικιλία) 5 λεπτά με τα πόδια και το σούπερ-μάρκετ (Μασούτης – κανονικό μέγεθος) 5 λεπτά με το αμάξι
# Υπήρχε μια έντονη μυρωδιά από το κλειδωμένο βεστιάριο που έφευγε όταν φύσαγε αέρας.
# Το σπίτι απέχει 5 λεπτά με το αυτοκίνητο από το διάσημο σπήλαιο " Φόρος", τις Πηγές Μενήτων και τις ωραίες παραλίες της χώρας Εμποριό και Παραπόρτι. 15 λεπτά από την Μονή παναχράντου (Ιδιαίτερης θέας και κάλους), την πηγή νερού Σάριζα, τους καταρράκτες Πυθάρα (νεραϊδόκοσμος) και τις παραλίες Γιάλια και Συνέτι ("Μικρά Αγγλία"). Το ξακουστό Μπατσί με τις κοντινές του οικογενειακές παραλίες είναι στα 30', ενώ οι πιο μακρινές (Ζόρκος, Βιτάλι και Άχλα) είναι στην μία ώρα περίπου.
# Τελικά αυτό το σπίτι έχει πολλά πλεονεκτήματα και είμαι σίγουρος ότι μόλις ο Vaggos διορθώσει και όσα από τα μειονεκτήματα μπορεί (π.χ. αν μαζευτούν τα φύλλα κάτω από το δέντρο του ισογείου θα είναι τέλεια για πρωινό καφέ στη σκιά του μεγάλου δέντρου, όταν στην βεράντα έχει ήλιο) , τότε θα γίνει ιδανικός τόπος διαμονής στην Άνδρο για μεγάλες οικογένειες ή παρέες.